b'\n_START_ARTICLE_\nKlaas Heufer-Umlauf\n_START_SECTION_\n\xc5\xbdivljenje\n_START_PARAGRAPH_\nKlaas Heufer-Umlauf je obiskoval realko Hochheider Weg in je \xc5\xa1olan frizer. Pred televizijsko kariero je delal kot viza\xc5\xbeist v Weimarju. Prve odrske izku\xc5\xa1nje si je pridobil kot mladoletnik pri gledali\xc5\xa1ki skupini Kurlandtheater. Pozneje je igral v \xc5\xa1tevilnih predstavah v narodnem gledali\xc5\xa1\xc4\x8du v Oldenburgu. Trenutno \xc5\xbeivi v Berlinu in je poro\xc4\x8den z avstrijsko moderatorko Doris Golpashin. 14. aprila 2013 se jima je rodil prvi otrok.\n_START_SECTION_\nKariera\n_START_PARAGRAPH_\nKariero je za\xc4\x8del pri televizijski postaji VIVA. Vodil je oddaje 17, VIVA Live!, Retro Charts in Klaasov tedenski \xc5\xa1ov (Klaas\xc2\xb4 Wochenshow). V RTL-ovi humoristi\xc4\x8dni nanizanki Vsi ljubijo Jimmyja ( Alle lieben Jimmy) je imel v dveh epizodah druge sezone kratek gostujo\xc4\x8di nastop. Gostujo\xc4\x8di nastop je imel tudi leta 2007 v glasbenem videospotu And No Matches skupine Scooter. _NEWLINE_V juniju 2009 je glasbeno postajo VIVA zamenjal za MTV, kjer je do marca 2011 skupaj z Joachimom \xcb\x9dJokom\xcb\x9d Winterscheidtom vodil oddajo MTV Home. 9. novembra 2009 je skupaj s Thomasom Gottschalkom in Guidom Knoppom vodil ZDF-ovo prena\xc5\xa1anje slovesnosti ob 20. obletnici pada berlinskega zidu. Ve\xc4\x8dkrat se je \xc5\xbee udele\xc5\xbeil TV total Skoki v vodo (TV total Turmspringen) \xe2\x80\x93 nazadnje 28. novembra 2009, kjer je nastopil skupaj s pevcem Benom. Leta 2010 se je skupaj z Jokom Winterscheidtom udele\xc5\xbeil TV total Svetovno prvenstvo v vo\xc5\xbenji z vokom ( TV total Wok-WM)._NEWLINE_Od oktobra 2010 je Heufer-Umlauf skupaj s svojim kolegom Joachimom Winterscheidtom v pogodbenem razmerju s televizijskim produkcijskem podjetjem Endemolom, ki med drugim producira njun skupni \xc5\xa1ov 17 metrov (17 Meter), pri postaji ProSieben. Prva izdaja \xc5\xa1ova je bila prikazana 11. junija 2011 na postaji ProSieben. V okviru te pogodbe so od novembra 2010 naprej predvajali tudi \xc5\xa1ov Nevedni (Ahnungslos). V tem \xc5\xa1ovu so pe\xc5\xa1ce v razli\xc4\x8dnih situacijah nagovorili in jim pri tem zastavljali vpra\xc5\xa1anja. Pe\xc5\xa1ci pri tem niso vedeli, da odgovarjajo na nagradna vpra\xc5\xa1anja. To so snemali s skrito kamero. Vsak pravilen odgovor je bil nagrajen s 50\xe2\x82\xac. To oddajo je podpirala Zvezna agencija za politi\xc4\x8dno izobra\xc5\xbeevanje (Bundeszentrale f\xc3\xbcr politische Bildung)._NEWLINE_Z Janom B\xc3\xb6hmermannom je \xc5\xa1el leta 2011 s satiri\xc4\x8dnim improvizacijskim kabaretskim \xc5\xa1ovom Dva stara ma\xc4\x8dka pripovedujeta o preteklosti (Zwei alte Hasen erz\xc3\xa4hlen von fr\xc3\xbcher) na turnejo po Nem\xc4\x8diji. Skupaj z Janom sta prav tako leta 2011, vsako drugo nedeljo, vodila istoimenski radijski \xc5\xa1ov na Radio Eins. Med letoma 2011 in 2013 je skupaj z Jokom Winterscheidtom vodil oddajo neoParadise pri ZDFneo, ki je neuradna naslednica oddaje MTV Home. _NEWLINE_Heufer-Umlauf in Joko Winterscheidt sta poleti 2012 prejela \xc5\xa1ov v ve\xc4\x8dernem \xc4\x8dasu pri postaji ProSieben, ki nosi ime Joko proti Klaasu \xe2\x80\x93 Dvoboj okoli sveta (Joko gegen Klaas \xe2\x80\x93 Das Duell um die Welt). V tem \xc5\xa1ovu potujeta Klaas in Joko okoli sveta in opravljata razli\xc4\x8dne naloge. Skupaj sta istega leta prejela Nem\xc5\xa1ko televizijsko nagrado (Deutscher Fernsehpreis) v kategoriji \xcb\x9dposeben prispevek v zabavanju\xcb\x9d (Besondere Leistung Unterhaltung). 26. oktobra 2012 pa sta v Komi\xc4\x8dni operi v Berlinu (Komische Oper Berlin) prejela \xc5\xa1e nagrado \xcb\x9dMo\xc5\xa1ki leta\xcb\x9d (M\xc3\xa4nner des Jahres-Award), ki jo podeljuje revija GQ, v kategoriji \xcb\x9dtelevizija\xcb\x9d. Isti ve\xc4\x8der je Heufer-Umlauf v svojem govoru pohvalil Martina Schulza, nagrajenca v kategoriji \xcb\x9dpolitika\xcb\x9d._NEWLINE_V letu 2013 se je Heufer-Umlauf preselil v filmsko in glasbeno industrijo. 15. avgusta 2013 je moderator nastopil v komediji Gro\xc3\x9fstadtklein. Prek Twitterja pa je sporo\xc4\x8dil, da je skupaj z Markom Tavasollem, nekdanjim basistom skupine Wir sind Helden, ustanovil glasbeno skupino z imenom Gloria. 27. septembra 2013 sta izdala svoj prvi album Gloria pri zalo\xc5\xbebi Gr\xc3\xb6nland Records.\n_START_SECTION_\nSocialna anga\xc5\xbeiranost\n_START_PARAGRAPH_\nKlaas Heufer-Umlauf se je vrsto let anga\xc5\xbeiral v boju proti krvnemu raku. Heufer-Umlauf je bil del \xc5\xbeirije v okviru kampanje, ki je potekala po celotni dr\xc5\xbeavi, kjer so ljudje snemali spote in s tem opozarjali na to bolezen. Kampanja se je imenovala \xcb\x9dProjekt i\xc5\xa1\xc4\x8demo dva milijona junakov! Posnemi DKMS-spot za \xc5\xbeivljenje!\xcb\x9d, ki ga je vodila nem\xc5\xa1ka neprofitna organizacija za darovanje kostnega mozga DKMS. Prevzel je tudi vodenje DKMS-ove tiskovne konference za mlade. Heufer- Umlauf je tudi sam registriran darovalec mati\xc4\x8dnih celic. Skupaj z Joachimom Winterscheidtom pa se je anga\xc5\xbeiral tudi za u\xc4\x8denje branja in pisanja v okviru kampanje \xcb\x9diCHANCE\xcb\x9d, ki jo je izvajalo Zvezno zdru\xc5\xbeenje za opismenjevanje in osnovno izobra\xc5\xbeevanje.'